દક્ષિણ ભારતના તમિળનાડુના કોઈમ્બતૂરમાં ૧૯૬૨માં જન્મેલા અરુણાચલમ્ મુરુગનાથમ્ના પિતા એસ. અરુણાચલમ્ વણાટકામ કરતા. મુરુગનાથમ્ની ઉંમર નાની હતી ત્યારે અકસ્માતમાં પિતાનું અવસાન થયું. તેમના માતા એ. વનિતાએ ખેતમજૂરી કરી ઘર ચલાવ્યું. અતિગરીબ પરિવારને ઘર ચલાવવું મુશ્કેલ બન્યું ત્યારે મુરુગનાથમે ૧૪ વર્ષની ઉંમરે સ્કૂલ છોડી દીધી અને અલગ અલગ જગ્યાએ કામ શરૂ કર્યું. કારખાનાના મજૂરોને ટિફિન પહોંચાડવાનું કામ કર્યું. કારખાનાના મશીનમાં ટુલ ઑપરેટર, વેલ્ડર તરીકે કામ કર્યું. થોડો સમય ખેતમજૂરી પણ કરી. આ રીતે ઘરમાં મદદરૂપ બન્યા.